Peter Schmidt

Peter Schmidt (født 12. juni 1782 i Trondheim, død samme sted 5. mars 1845) var en norsk kjøpmann og medlem av Riksforsamlingen på Eidsvoll. Han velges inn i finanskomiteen. Henrik Wergeland karakteriserte han i sin konstitusjonshistorie som: «En kraftfull, opvakt ivrig Trondhjemmer».

Peter Schmidt var sønn av kjøpmann i Trondheim Claus Schmidt (d. 1831) og Johanne Christine Bech (d. 1840). Han drev forretning i sin hjemby fram til Riksforsamlingen. På Eidsvoll var han 2. representant for Trondhjem og tilhørte politisk unionspartiet. Schmidt måtte avvikle sin forretning 1826 og gikk over i offentlig tjeneste. I 1830 ble han konstituert tukthusinspektør. Videre var han børskommissær 1833-1842, «Veier, Maaler og Vrager» fra 1840, og han endte som hospitalforstander.

Det er reist en bautastein til ære for de to eidsvollsmennene Peter Schmidt og Andreas Rogert utenfor Nidaros domkirke.

Hans bolig i 1814 var Dronningens gate 35 i Trondheim, en relativ stor hjørnegård. Huset ble ødelagt i den store bybrannen i 1842.

Referanser

Kilder 
 Schmidts biografi på Eidsvoll 1814
 Biografi i Trondhjems 900 Aars Jubilæum : Katalog for den historiske Udstilling i Trondhjem 1897
 Terje T. V. Bratberg: Peter Schmidt og Dronningens gate 35 i Trondheim,  i Jørn Holme (red.): De kom fra alle kanter - Eidsvollsmennene og deres hus, Cappelen Damm 2014 s. 458-459. ISBN 978-82-02-44564-5
 Anders Bjønnes m.fl. (redaktører): Eidsvollsmennene – Hvem var de?, Norsk Slektshistorisk Forening, Oslo 2014, med eidsvollsmannens biografi, slekt, underskrift, bilde og beskrivelse av hans segl på Grunnloven 17. mai 1814

Eksterne lenker 
 
 

Eidsvollsmenn
Norske kjøpmenn
Norske embets- og tjenestemenn